Preke: Seisoen van Menswaardigheid | Page 4
Posted on December 18, 2018 December 18, 2018 by adele lombaard
In vers 43 maak Elisabet 'n aangrypende uitspraak as sy die ongebore Jesus reeds "haar Here" noem. In vergelyking met ons, wat werk met "geloof as kennis en vertroue", en die mense van haar tyd, wat werk met "sien is glo", is Elisabet eintlik 'n uitsondering. Die vraag wat amper outomaties by ons opkom is: Hoe kry sy dit reg? Vers 41 gee die antwoord: "sy is met die Heilige Gees vervul". Om aan kinders iets daarvan te verduidelik, gebruik die voorbeeld van 'n doedelsak. Dalk kan jy een iewers leen of iemand kry wat dit kan bespeel. Die doedelsak is nie op sy eie iets wat kan werk nie, maar as iemand van buite af lug kan inblaas, is die potensiaal daar dat daar klanke kan uitkom.
Die preekriglyn werk met die tema van blydskap wat dikwels in Lukas se evangelie herhaal word. Daarom word dit dikwels 'n "happy Gospel" genoem. Dit gebruik meer as enige ander boek in die Nuwe Testament woorde waarvan die wortel verband hou met blydskap. Dit gaan in ons teks om drie persone se blydskap, naamlik: die van Elisabet, die van die kind in haar moederskoot (Johannes) en die van Maria. Die belangrikste van die blydskap is egter die bron daarvan, naamlik God se wonderwerkende ingrype in hulle lewe.
Carolyn Brown stel voor dat die gemeente met Familietyd deelneem aan vandag se Skriflesing. 'n Gedeelte van die gemeente is die "mense", 'n gedeelte die tollenaars, ander die soldate. Nog iemand is die verteller. Iemand anders is Johannes. Johannes moet vooraf voorberei om dramaties te lees soos vir 'n groot skare buite. Met die preekriglyn word aangesluit by Johannes die Doper se rol as wegbereider, en nagedink oor die volle inhoud van die heil wat God bring. Ons fokus dieper op die inhoud van Johannes die Doper se prediking. Ons stap eerstens deur die teks, en daarna dink ons na oor die betekenis daarvan vir ons. Die erns en dringendheid van 'n besluit om bekering word beklemtoon. Die byl wat reeds teen die wortels van die boom lê, die feit dat die boom uitgekap gaan word asook die verbranding in die vuur, dien juis om te waarsku dat die oordeel aan die kom is. Dit is as 't ware op hande. Daar is nie eintlik baie tyd oor om 'n keuse te maak nie. Baie mense besef nie dat ons in die laaste dae lewe nie. Baie mense steur hulle nie baie aan die feit dat die wederkoms naby is nie. Ander sake geniet maklik ons onmiddellike aandag.
Daarom moet ons dringend aandag gee aan die wegdraai van ons verkeerde lewe en seker maak ons besluit vandag om die geloof in Jesus te aanvaar. Dit is vandag ook versoeningsdag. Ons dink aan 'n diep verdeelde samelewing waar sommige se verwagtinge bots met ander se vrees. Ons word uitgedaag om na te dink oor ons eie lewensverhaal in die lig van Johannes se prediking. Wat sou Johannes vir ons sê as ons hom in die woestyn gaan besoek het? Hoe sou hy ons lewensstyl en ons ideale aangespreek het? Ons vier ook Adventstyd. Ons sien vooruit na die viering van die koms van die Kersbaba. Ons vier God wat mens geword het en ons kom genees het. Johannes leer ons dat diegene wat die genade vier nie daardeur onaangeraak mag bly nie. Die genade verander ons, bekeer ons, laat ons genadige lewens lei, lewens wat pas by God se bedoeling ons ons.
Posted on December 4, 2018 December 11, 2018 by adele lombaard
Johannes die Doper het 'n unieke leefstyl gehad – in die woestyn geleef en vreemde kos geëet. Dit moes darem aaklig gewees het om sprinkane te eet. Laat val die lig vir 'n oomblik op hierdie wegbereider wat op sy beurt die lig net op Jesus laat fokus. Kry die kinders sover om ook vreemde kos te probeer … wurms! Wurms wat jou mond erg laat brand is algemeen in die winkels beskikbaar. Deel dit aan die kinders uit dat die gemeente hulle gesigte kan sien trek … Of maak vooraf jellie wurms. Metode ingesluit. Die preekriglyn begin met 'n oorsig van die politieke en godsdienstige situasie in Suid-Afrika en die NG Kerk.
Met hierdie teks word die gemeente van die Here herinner aan die woord van God wat 2,000 jaar gelede tot Johannes, die seun van Sagaria, in die woestyn gekom het. Lukas gee erkenning aan van die groot figure van sy tyd, sommige van hulle regte skurke. Deur dit te doen, plaas hy Jesus se verhaal in die historiese konteks daarvan. Lukas se punt is: die Jesus-gebeure speel in die geskiedenis af. Dit is nie 'n sprokie, feëverhaal of dagdroom nie. Dit is geskiedenis, deel van ons geskiedenis. Alles wat verder in die evangelie gaan gebeur is deel van dieselfde wêreld, dieselfde werklikheid waarin ons ook deel. Ons moet egter ons heil nie bloot net van groot leiers verwag nie. Bekering, goddelik-hergeoriënteerde mense, is hiervoor nodig. Dit sluit ons in.
Posted on November 29, 2018 December 4, 2018 by adele lombaard
Gebruik die inleiding van die preek, die toneel uit die fliek Shrek, vir Familietyd. Gesels oor die frustrasie van 'n lang reis. Sluit dan aan by die boodskap van die teks. Oorweeg om vanjaar as gemeente "omgekeerde adventkalenders" te maak. Inligting ingesluit. Die preekriglyn begin met 'n kostelike toneel uit die film Shrek. Shrek, sy verloofde en Donkey is op pad na die koninkryk "Far, far away". En – omdat dit 'n reis na ver, ver weg van hier is, is dit 'n la-a-a-ng reis. Jy het dit seker al self ook beleef? Julle is op pad met vakansie en die pad voel lank. Jy – of die kinders – raak ongeduldig. En die verwagting en ongeduld word woorde: "Hoe lank nog?" "Hoe ver nog?" "Wanneer is ons daar?" Natuurlik is daar 'n al hoe groter wordende intensie en nood wat opbou.
Dit was dieselfde in Jesus se tyd en Lukas se tyd. Wanneer Jesus oor die naderkom en aanbreek van God se koninklike heerskappy in hulle wêreld praat, vra die mense: "Here, wanneer sal hierdie dinge gebeur en wat is die teken van wanneer dit gaan plaasvind?" Ons teks is deel van Jesus se antwoord op hierdie vraag. Hy praat oor die nabyheid van die koninkryk van God en oor die tweede koms van die Seun van die Mens. Hy belowe dat Hy saam met ons op reis is … en dat ons saam met God op reis is. God is hier teenwoordig en besig. God se nuwe begin is aan 't uitrol. Sy koninklike heerskappy ís 'n toenemende werklikheid al sien ons dit nie raak nie, óf al voel ons nie so nie. Wees daarom wakker. Interpreteer die werklikheid waarin ons leef met wysheid. En leef jou lewe. Geniet die reis. En laat God se hier wees jou in elke oomblik verras.
Dit is die laaste Sondag van die kerkjaar. Die Sondag van Christus die Koning. Dit is dáárom heel gepas om vir die kinders te demonstreer dat Jesus die Here van alles is, die Eerste en die Laaste. Speel 'n Alfabet-speletjie om die idee op 'n bevatlike manier oor te dra in Familietyd. Ons teks vestig die aandag op die persoon van Christus wat met God self vereenselwig word. Dieselfde beskrywings wat vir God gebruik word (Alfa en Omega; Eerste en Laaste) word ook vir Christus gebruik. Net soos God, is Christus ewig, sonder begin en einde. God se koms na die aarde toe, val saam met Christus se wederkoms.
Christus het God sigbaar gemaak. Daarom word Christus ook aanbid. Ons fokus dus by hierdie feesdiens op die boodskap van oorwinning deur Christus en sy aanbidding deur die gelowiges. Ons stap eers as't ware deur ons teksgedeelte om hierdie agt verse te verken. Daarna gee ons aandag aan die betekenis daarvan – dat die werklikheid van die wederkoms elke gelowige aanspoor om geestelik waaksaam te wees. Aan die einde van die kerklike jaar, op die drumpel van Adventstyd, spoor hierdie teks ons aan tot lof en aanbidding van Jesus Christus wat op die wolke kom.
Hoewel vandag se fokusteks gaan oor Hanna se gebed, kan dit goed werk om die hele verhaal van Hanna op 'n kreatiewe manier te vertel. Hulpmiddels ingesluit. Kinders voel dikwels soos die "geringstes", soos die mense wat eenkant of onsigbaar is. Dit is 'n sterk lyn in Hanna se gebed (soos ook in dié van Maria) dat God die onderdrukte, geringste, die wat honger is, die armes raaksien en beskerm. Herinner die kinders dat God hulle spesiaal raaksien en vir hulle omgee. Hierdie is ook 'n goeie geleentheid om te gesels oor gebed. Die preekriglyn werk met die verhaal van Marsha Mark en haar eggenoot vir wie die dokter gesê het dat hulle nooit hul eie kinders sal kan hê nie. Diep teleurgesteld het Marsha nogtans aan 'n vriend se woorde vasgehou: "Op een of ander manier gaan God julle stryd tot sy eer gebruik." Marsha het begin bid om iets van die glorie van God raak te sien … en Amanda is op 22 Oktober daardie jaar gebore. "Ons noem haar 'Wonderwerk Mandie'," sê Marsha.
Dit gee 'n goeie inleiding om oor Hanna, eens 'n kinderlose vrou, se jubelgebed omdat die Here vir haar 'n seuntjie gegee het, te gesels. Marsha Mark is tereg so opgewonde oor die dogter wat sy wonderbaarlik ontvang het. Hanna neem dit verder. Sy is nie net dankbaar oor Samuel nie. Sy verheug haar oor wie die Here is. Sy is nie net dankbaar oor wat God gedoen het nie, maar ook wat God gaan doen. Die troos van die lewe lê in God. In wie God is. In wat God gedoen het. En in die toekoms saam met God.
Met Familie-tyd kan jy met die kinders gesels oor die Eiffel toring in Parys en die betekenis daarvan vir die Franse (foto's ingesluit). Dit gee 'n goeie aanleiding om daarna oor die tabernakel en sy betekenis te gesels. Die preekriglyn fokus op die evangelie van Jesus Christus wat deur die Hebreërbrief aan sy lesers tuisgebring word op 'n unieke manier aan mense in hulle unieke omstandighede. Dit is gerig aan mense wat deur geloofsbeproewing gaan en die gevaar loop om deur vertwyfeling en wanhoop hulle visie op Jesus Christus te verloor. Hierdie hoop vind sy krag in die feit dat Hy in kontras met die ou verbond, Jesus die volmaakte offer gebring het wat vir ons 'n anker is vir ons verwagting van 'n toekoms by God.
Carolyn Brown sê tereg dat die aanvanklike lesers van hierdie teks bekend was met diere-offers. Vir kinders, wat letterlike denkers is, is die konsep van offers gewoon te moeilik om te verstaan. As jy dit egter wel wil waag om hierdie teks met kinders te behandel, begin by 'n eenvoudiger vertaling. Gesels dan oor die betekenis van bloed in families en Jesus se bloed wat ons skoon was soos water (doop). Of sluit aan by die konsep van "gewete" waarna in die preek verwys word. Hebreërs is 'n preek wat moeë gelowiges van voor af sterk maak (Stephan Joubert). Hulle het baie teenstand beleef en die Hebreërbrief moedig sy eerste lesers aan om nooit moed op te gee nie. Hulle moet volhard, want Christus kom weer. Hulle swaarkry is nie die einde nie.
Die brief bemoedig die lesers deur van hulle goeie kennis van die Ou Testament gebruik te maak. Om in Jesus te glo en Hom te volg is om op 'n geloofsreis te wees. Hulle is soos die rondreisende Israeliete in die woestyn. Die gevaar is dat hulle God se groot Sabbatsrus sal misloop – soos die Israeliete – deur handdoek in te gooi. Die groot skare getuies uit die Ou Testament moedig gelowiges aan om trou aan die Here te bly. Hoe sal die gelowiges dit regkry om te volhard? Hulle moet aan Christus vashou as die gesag-hebbende spreekbuis van God. Hulle moet Christus se reddingswerk reg begryp. Hulle moet vashou aan Hom as die enigste Hoëpriester wat 'n nuwe verbond tot stand gebring het. Christus is die Begin en die Einde van hulle geloofspad.
Gesels met die kinders oor hoe dit voel jy as jou ma/pa jou roep. Of as jy hulle stem hoor? Gesels oor verskillende situasies. Om Jesus se stem te hoor, is egter altyd lekker. Dit maak nie saak wat die omstandighede is nie, want Hy roep om mense gesond te maak en te help. Dis presies wat die dissipels van Jesus geweet het. Hulle sê vir die blinde: Hou moed! Staan op! Hy roep jou. Die preekriglyn begin met die lied Amazing grace! Hierdie woorde uit die pen van John Newton (1725-1807) word vandag nog reg rondom die wêreld gesing. Dit is gebore uit sy persoonlike ervaring. Die lied het 'n eenvoudige boodskap. Vergifnis en verlossing is moontlik, ten spyte van 'n sondige lewe. Dit is God se verrassende genade wat mense red, hoe verlore ook al. Hoe blind ook al en vasgevang in wat verkeerd is, kan God mense aanraak en laat sien. Uit sy eie getuienis was John Newton blind, maar God het hom aangeraak en hom laat sien.
Koos van der Merwe van Prophet het n.a.v. Psalm 148 hierdie Psalm, getiteld "asems" geskryf, teks ingesluit. Verduidelik dat die Psalm God loof as skepper wat die aarde bewoonbaar gemaak het (kyk in die preek). Skryf dan saam julle eie Psalm! Hierdie is ook 'n ideale geleentheid om te praat oor ons verantwoordelikheid teenoor die skepping, om na die natuur om te sien. 'n Heerlike storie wat jy altyd kan gebruik wanneer dit gaan oor die versorging van die skepping, is die van Wangari Maathai, wat die "Green Belt Movement" begin het deur 9 boompies in haar agterplaas te plant.
Uiteindelik is daar 30 miljoen bome in Kenya geplant, 80 000 mense se inkomste het vermeerder en die beweging het oor 30 lande in Afrika versprei. Die preekriglyn begin met die pragtige gedig van die Sweedse digter Carl Gustav Boberg: "O Sture Gud" (1885) wat wêreldwye aanklank gevind met die refrain: Dan moet ek juig, my Redder en my God! Hoe groot is U, hoe groot is U! Want deur die hele skepping klink dit saam Hoe heerlik Heer U grote Naam! Deur eksegeties deur die ses dele van die Psalm te werk kan die boodskap gebring word dat al is God vir baie gelowiges prakties afwesig, wil die Psalm ons weer in verwondering voor Hom laat staan en besef dat alles hulle lewe uit God se hand ontvang.